กทพ. ปรับปรุงกายภาพบนทางพิเศษด่านฯ พระราม 4 -2 ทางพิเศษเฉลิมมหานคร รองรับการประชุมผู้นำเขตเศรษฐกิจเอเปค และการประชุมที่เกี่ยวข้อง
นายสุรเชษฐ์ เหล่าพูลสุข ผู้ว่าการการทางพิเศษแห่งประเทศไทย (กทพ.) กล่าวถึงการเตรียมความพร้อมรองรับการเดินทางของผู้นำประเทศ ภริยา และคณะผู้เข้าร่วมประชุมเอเปค ที่จะใช้ทางพิเศษในการเดินทาง ระหว่างการประชุม ว่า กทพ. ได้เตรียมความพร้อมจัดการจราจร การอำนวยความสะดวกเส้นทาง การกู้ภัย การปรับปรุงสภาพบริเวณช่องทาง และบริเวณด่านเก็บค่าผ่านทางพิเศษ รวมถึงความพร้อมทางด้านไฟฟ้าส่องสว่าง ป้ายแนะนำเส้นทาง พื้นผิวจราจร ตรวจสอบความพร้อมระบบกล้อง CCTV/VMS/MS ตรวจสอบเส้นจราจรบนผิวทาง ซ่อมแซมผิวจราจร ดูแลความสะอาดจุดพักรถแล ห้องน้ำสาธารณะ บริเวณด่านฯ ที่ผู้นำ ผู้เข้าร่วมประชุม และคณะจะต้องสัญจรผ่าน พร้อมทั้งเตรียมประชาสัมพันธ์ แนะนำให้ข้อมูลผู้ใช้ทางเส้นทาง รวมถึงเส้นทางเลี่ยงในช่วงวันประชุมฯ เนื่องจากอาจมีการปิดการจราจรชั่วคราว ผ่านทาง EXAT Call Center โทร 1543นอกจากนี้ ยังได้มีการประดับธงสัญลักษณ์การประชุม APEC 2022 บริเวณด่านฯ และในเส้นทางของทางพิเศษ รวมถึงยังได้จัดตั้งศูนย์อำนวยการเฉพาะกิจ (WARROOM) ด้านรักษาความปลอดภัยและอำนวยความสะดวกการจราจรรองรับการประชุมฯ ในระหว่างวันที่ 16-20 พฤศจิกายน 2565 รวม 5 วัน เพื่อให้การประชุมดังกล่าว ที่ประเทศไทยได้รับเกียรติเป็นเจ้าภาพ สำเร็จลุล่วงและประทับใจแก่ผู้เข้าร่วมประชุม